CELEX: 32017D0204
Language: el
Date: 2017-02-03 00:00:00
Title: Εκτελεστική απόφαση (EE) 2017/204 της Επιτροπής, της 3ης Φεβρουαρίου 2017, με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στις Ηνωμένες Πολιτείες της Αμερικής, και για την κατάργηση της εκτελεστικής απόφασης (ΕΕ) 2015/2416 σχετικά με την αναγνώριση ορισμένων περιοχών των Ηνωμένων Πολιτειών της Αμερικής ως απαλλαγμένων από τον επιβλαβή οργανισμό Agrilus planipennis Fairmaire [κοινοποιηθείσα υπό τον αριθμό C(2017) 420]

7.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 32/35
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2017/204 ΤΗΣ ΕΠΙΤΡΟΠΉΣ
   της 3ης Φεβρουαρίου 2017
   με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στις Ηνωμένες Πολιτείες της Αμερικής, και για την κατάργηση της εκτελεστικής απόφασης (ΕΕ) 2015/2416 σχετικά με την αναγνώριση ορισμένων περιοχών των Ηνωμένων Πολιτειών της Αμερικής ως απαλλαγμένων από τον επιβλαβή οργανισμό Agrilus planipennis Fairmaire
   
      
         [κοινοποιηθείσα υπό τον αριθμό C(2017) 420]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1 πρώτη περίπτωση και το παράρτημα IV μέρος Α κεφάλαιο I σημεία 2.3, 2.4 και 2.5,
   Εκτιμώντας τα ακόλουθα:
   
               (1)
            
            
               Το άρθρο 5 παράγραφος 1 της οδηγίας 2000/29/ΕΚ, σε συνδυασμό με το παράρτημα IV μέρος Α κεφάλαιο I σημείο 2.3 της εν λόγω οδηγίας, προβλέπει ειδικές απαιτήσεις όσον αφορά την εισαγωγή στην Ένωση ξυλείας φράξου (Fraxinus L.), καθώς και ορισμένων άλλων ειδών ξύλου, καταγωγής Ηνωμένων Πολιτειών της Αμερικής.
            
         
               (2)
            
            
               Οι Ηνωμένες Πολιτείες της Αμερικής έχουν ζητήσει την αναγνώριση της ισοδυναμίας ενός συνδυασμού διαδικασιών οι οποίες από κοινού διασφαλίζουν το ίδιο επίπεδο φυτοϋγειονομικής προστασίας με αυτό που απαιτείται βάσει του παραρτήματος IV μέρος Α κεφάλαιο I σημείο 2.3 της οδηγίας 2000/29/ΕΚ.
            
         
               (3)
            
            
               Από τα επίσημα στοιχεία που υπέβαλαν οι Ηνωμένες Πολιτείες της Αμερικής προκύπτει ότι, μέσω μιας προσέγγισης που βασίζεται σε ολοκληρωμένα συστήματα και η οποία ακολουθείται κατά την επεξεργασία του ξύλου, ο κίνδυνος προσβολής από τον επιβλαβή οργανισμό Agrilus planipennis Fairmaire εξαλείφεται.
            
         
               (4)
            
            
               Η εν λόγω προσέγγιση θα πρέπει να συμπληρωθεί με ορισμένες απαιτήσεις όσον αφορά τις εγκαταστάσεις, τους ελέγχους πριν από τις εξαγωγές και την επισήμανση, ώστε να διασφαλιστεί πράγματι η εξάλειψη του ανωτέρω κινδύνου.
            
         
               (5)
            
            
               Ως εκ τούτου, όσον αφορά τις εισαγωγές από τις Ηνωμένες Πολιτείες της Αμερικής, οι εν λόγω διαδικασίες θα πρέπει να αναγνωριστούν ως εναλλακτική επιλογή έναντι των προβλέψεων του παραρτήματος IV μέρος Α κεφάλαιο I σημείο 2.3 της οδηγίας 2000/29/ΕΚ, και θα πρέπει να προβλεφθεί παρέκκλιση από το άρθρο 5 παράγραφος 1 της οδηγίας 2000/29/ΕΚ, σε συνδυασμό με το παράρτημα IV μέρος A κεφάλαιο I σημείο 2.3 της εν λόγω οδηγίας.
            
         
               (6)
            
            
               Για να διασφαλιστεί ο αποτελεσματικός έλεγχος, καθώς και η παρακολούθηση των εισαγωγών ξυλείας φράξου και των περιπτώσεων μη συμμόρφωσης στο πλαίσιο των εν λόγω εισαγωγών, θα πρέπει να καθοριστούν απαιτήσεις σχετικά με τα φυτοϋγειονομικά πιστοποιητικά, την ενημέρωση σχετικά με τις εισαγωγές και την κοινοποίηση των περιπτώσεων μη συμμόρφωσης.
            
         
               (7)
            
            
               Είναι σκόπιμο να περιοριστεί η διάρκεια ισχύος της παρέκκλισης μέχρι τις 30 Ιουνίου 2018, ώστε να εξασφαλιστεί η έγκαιρη επανεξέταση της καταλληλότητας των μέτρων της παρούσας απόφασης.
            
         
               (8)
            
            
               Η εκτελεστική απόφαση (ΕΕ) 2015/2416 της Επιτροπής (2) αναγνώρισε ορισμένες περιοχές των Ηνωμένων Πολιτειών της Αμερικής ως απαλλαγμένες από τον επιβλαβή οργανισμό Agrilus planipennis Fairmaire για τους σκοπούς της εισαγωγής στην Ένωση ξυλείας Fraxinus L. και ορισμένων άλλων ειδών ξύλου.
            
         
               (9)
            
            
               Η εκτελεστική απόφαση (ΕΕ) 2015/2416 θα πρέπει να καταργηθεί, δεδομένου ότι, βάσει των πληροφοριών που ελήφθησαν από τις αρμόδιες αρχές των Ηνωμένων Πολιτειών, οι περιοχές που αναγνωρίζονται ως απαλλαγμένες από τον επιβλαβή οργανισμό Agrilus planipennis Fairmaire αποδείχτηκε ότι δεν είναι σταθερές μετά την έκδοση της εν λόγω απόφασης.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εξουσιοδότηση πρόβλεψης παρέκκλισης
   Κατά παρέκκλιση από το άρθρο 5 παράγραφος 1 της οδηγίας 2000/29/ΕΚ σε συνδυασμό με το παράρτημα IV μέρος Α κεφάλαιο I σημείο 2.3 της εν λόγω οδηγίας, τα κράτη μέλη δύνανται να επιτρέπουν την εισαγωγή στην επικράτειά τους ξυλείας Fraxinus L. που κατάγεται από ή που έχει υποστεί επεξεργασία στις Ηνωμένες Πολιτείες της Αμερικής (εφεξής: «συγκεκριμένη ξυλεία») η οποία, πριν από την εξαγωγή της από τις Ηνωμένες Πολιτείες της Αμερικής, πληροί τις προϋποθέσεις που ορίζονται στο παράρτημα της παρούσας απόφασης.
   Άρθρο 2
   Φυτοϋγειονομικό πιστοποιητικό
   1.   Η συγκεκριμένη ξυλεία συνοδεύεται από φυτοϋγειονομικό πιστοποιητικό που έχει εκδοθεί στις Ηνωμένες Πολιτείες της Αμερικής, σύμφωνα με το άρθρο 13α παράγραφοι 3 και 4 της οδηγίας 2000/29/ΕΚ, με το οποίο πιστοποιείται, κατόπιν ελέγχου, ότι είναι απαλλαγμένη από επιβλαβείς οργανισμούς.
   2.   Το φυτοϋγειονομικό πιστοποιητικό περιλαμβάνει, στη στήλη «Πρόσθετη δήλωση», τα ακόλουθα στοιχεία:
   
               α)
            
            
               δήλωση «σύμφωνα με τις απαιτήσεις της Ευρωπαϊκής Ένωσης που καθορίζονται στην εκτελεστική απόφαση (ΕΕ) 2017/204 της Επιτροπής»·
            
         
               β)
            
            
               τον/τους αριθμό/-ούς δέσμης/-ών·
            
         
               γ)
            
            
               την ονομασία της/των εγκεκριμένης/-ων εγκατάστασης/-εων στις Ηνωμένες Πολιτείες της Αμερικής.
            
         Άρθρο 3
   Ενημέρωση σχετικά με τις εισαγωγές
   Το κράτος μέλος εισαγωγής υποβάλλει στην Επιτροπή και στα άλλα κράτη μέλη έως τις 31 Δεκεμβρίου κάθε έτους πληροφορίες σχετικά με τις ποσότητες φορτίων της συγκεκριμένης ξυλείας που εισήγαγε σύμφωνα με την παρούσα απόφαση κατά τη διάρκεια του έτους.
   Άρθρο 4
   Κοινοποίηση των περιπτώσεων μη συμμόρφωσης
   Τα κράτη μέλη κοινοποιούν στην Επιτροπή και στα άλλα κράτη μέλη κάθε περίπτωση φορτίου που δεν πληροί τους όρους της παρούσας απόφασης. Η εν λόγω κοινοποίηση πραγματοποιείται το αργότερο εντός δύο εργάσιμων ημερών από την ημερομηνία παρακράτησης του φορτίου.
   Άρθρο 5
   Κατάργηση της εκτελεστικής απόφασης (ΕΕ) 2015/2416 της Επιτροπής
   Η εκτελεστική απόφαση (ΕΕ) 2015/2416 καταργείται.
   Άρθρο 6
   Ημερομηνία λήξης ισχύος
   Η ισχύς της παρούσας απόφασης λήγει στις 30 Ιουνίου 2018.
   Άρθρο 7
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 3 Φεβρουαρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  Εκτελεστική απόφαση (ΕΕ) 2015/2416 της Επιτροπής, της 17ης Δεκεμβρίου 2015, σχετικά με την αναγνώριση ορισμένων περιοχών των Ηνωμένων Πολιτειών της Αμερικής ως απαλλαγμένων από τον επιβλαβή οργανισμό Agrilus planipennis Fairmaire (ΕΕ L 333 της 19.12.2015, σ. 128).
   
      ΠΑΡΑΡΤΗΜΑ
      1.   Απαιτήσεις σχετικά με την επεξεργασία
      
      Η επεξεργασία της συγκεκριμένης ξυλείας πρέπει να πληροί όλες τις ακόλουθες απαιτήσεις:
      
                  α)
               
               
                  
                     Αποφλοίωση
                  
                  Η συγκεκριμένη ξυλεία αποφλοιώνεται, με εξαίρεση της τυχόν ποσότητας οπτικώς ξεχωριστών και σαφώς διακριτών μικρών κομματιών φλοιού τα οποία συμμορφώνονται με μία από τις ακόλουθες απαιτήσεις:
                  
                              α)
                           
                           
                              το πλάτος τους είναι μικρότερο των 3 cm (ανεξάρτητα από το μήκος τους), ή
                           
                        
                              β)
                           
                           
                              εάν το πλάτος τους υπερβαίνει τα 3 cm, το συνολικό εμβαδόν κάθε επιμέρους κομματιού φλοιού είναι μικρότερο των 50 cm2.
                           
                        
            
                  β)
               
               
                  
                     Πρίση
                  
                  Η συγκεκριμένη πριστή ξυλεία παράγεται από αποφλοιωμένη στρογγυλή ξυλεία.
               
            
                  γ)
               
               
                  
                     Θερμική κατεργασία
                  
                  Η συγκεκριμένη ξυλεία θερμαίνεται στη διατομή της (προφίλ) σε τουλάχιστον 71 °C για 1 200 λεπτά, σε θάλαμο θέρμανσης εγκεκριμένο από την υπηρεσία επιθεώρησης της υγείας των φυτών και των ζώων (Animal and Plant Health Inspection Service — APHIS) ή οργανισμό εγκεκριμένο από την APHIS.
               
            
                  δ)
               
               
                  
                     Ξήρανση
                  
                  Η συγκεκριμένη ξυλεία ξηραίνεται βάσει αναγνωρισμένων από την APHIS βιομηχανικών προγραμμάτων ξήρανσης διάρκειας τουλάχιστον δύο εβδομάδων.
                  Η τελική περιεκτικότητα της ξυλείας σε υγρασία δεν υπερβαίνει το 10 %, εκφραζόμενη ως ποσοστό ξηρής ύλης.
               
            2.   Απαιτήσεις σχετικά με τις εγκαταστάσεις
      
      Η συγκεκριμένη ξυλεία πρέπει να παράγεται, να διακινείται και να αποθηκεύεται σε εγκατάσταση που πληροί όλες τις ακόλουθες απαιτήσεις:
      
                  α)
               
               
                  έχει εγκριθεί επίσημα από την APHIS σύμφωνα με το πρόγραμμα πιστοποίησης της APHIS όσον αφορά τον επιβλαβή οργανισμό Agrilus planipennis Fairmaire·
               
            
                  β)
               
               
                  είναι καταχωρισμένη σε βάση δεδομένων που δημοσιεύεται στον δικτυακό τόπο της APHIS·
               
            
                  γ)
               
               
                  υποβάλλεται σε έλεγχο από την APHIS ή οργανισμό εγκεκριμένο από την APHIS τουλάχιστον μία φορά τον μήνα και έχει διαπιστωθεί ότι πληροί τις απαιτήσεις του παρόντος παραρτήματος·
               
            
                  δ)
               
               
                  χρησιμοποιεί εξοπλισμό για την επεξεργασία της συγκεκριμένης ξυλείας ο οποίος έχει βαθμονομηθεί σύμφωνα με το εγχειρίδιο χρήσης του εξοπλισμού·
               
            
                  ε)
               
               
                  τηρεί αρχεία των διαδικασιών που ακολουθεί προς έλεγχο από την APHIS ή οργανισμό εγκεκριμένο από την APHIS, τα οποία συμπεριλαμβάνουν στοιχεία σχετικά με τη διάρκεια της επεξεργασίας, τις θερμοκρασίες στις οποίες υποβάλλεται η ξυλεία κατά την επεξεργασία της και την τελική περιεκτικότητα σε υγρασία για κάθε συγκεκριμένη δέσμη προς εξαγωγή.
               
            3.   Επισήμανση
      
      Κάθε δέσμη συγκεκριμένης ξυλείας πρέπει να φέρει εμφανώς, αφενός, αριθμό δέσμης και, αφετέρου, ετικέτα με την ένδειξη «HT-KD» ή «Heat Treated-Kiln Dried» (θερμικά κατεργασμένη — ξηραμένη σε κλίβανο). Η εν λόγω ετικέτα πρέπει να εκδίδεται από εξουσιοδοτημένο στέλεχος της εγκεκριμένης εγκατάστασης, ή υπό την εποπτεία του, ύστερα από εξακρίβωση ότι τηρήθηκαν οι απαιτήσεις σχετικά με την επεξεργασία που προβλέπονται στο σημείο 1 και οι απαιτήσεις σχετικά με τις εγκαταστάσεις που προβλέπονται στο σημείο 2.
      4.   Έλεγχοι πριν από την εξαγωγή
      
      Η συγκεκριμένη ξυλεία πρέπει να ελέγχεται από την APHIS ή οργανισμό επίσημα εγκεκριμένο από την APHIS προς τον σκοπό της επιβεβαίωσης ότι η εν λόγω ξυλεία έχει υποβληθεί, πριν από την εξαγωγή της στην Ένωση, σε όλες τις φυτοϋγειονομικές διαδικασίες και μέτρα που επιτρέπουν να συναχθεί το συμπέρασμα ότι είναι απαλλαγμένη από τον επιβλαβή οργανισμό Agrilus planipennis Fairmaire.